Divina pietas inter cetera beneficia que mortalibus hominibus contulit, in hoc etiam fidelibus consulit ut ex rebus temporalibus, quas jure possident, eterna valeat merces adquirere, si eas ut dignum est bene utantur. Quapropter nos, in Dei nomine, ego Teudrada et amici mei, Johannes, Vualterius, Vuichardus, Eyricus, Anscherius, Arlulfus, donamus Deo et sanctis apostolis ejus Petro et Paulo Cluniensis monasterii, cui domnus Maiolus abbas esse videtur, aliquid ex rebus meis pro anima Evrardi et in locum sepulture, ut ei Dominus in futuro judicio ei veniam largire dignetur. Et sunt ipse res site in pago Matisconense, in villa que vocatur Segia; quicquid in ipsa ego Teudrada visa sum habere dono, quesitum et ad inquirendum et servis is nominibus: Baronem, Isoardum cum uxore sua et filiis suis et filiabus, Silvestrum cum uxore et infantibus suis. Et dono in alio loco, in villa Jocis, quantum inibi visa sum habere, de loco qui vocatur Fosatus Ratgonis usque Cambonem Arloeni, et de isto cambone usque ad guttam Ville Urseria, et de isto terminio usque ad jam dictam villam Jocis, et usque ad pertusum quod est super ipsius villule. Et dono etiam de loco qui vocatur Tretgius usque ad villam Jocis mea divisione quartam partem, et servum, nomine Arbaldum, cum uxore sua Dominica et tres infantes suos. Hec omnia dono Deo et ad jam dictos apostolos, pro remedio anime meæ et filiorum meorum, necnon omnium fidelium, ut nobis omnibus in commune proficiat. Si quis autem, quod minime futurum esse credimus, nos ipsi, aut ullus ex sanguineis nostris contra hanc donationem venire voluerit, non valeat vindicare quod repetit, sed primitus iram Dei omnipotentis et sanctorum apostolorum offensam, nisi ad emendationem venerit; insuper copellente judiciaria potestate, cui vim voluit inferre auri libras V persolvat, et inantea firma et stabilis maneat, stipulatione subnixa. S. Teudradane, que fieri et firmare rogavit. S. Alexandre. S. Vualterii. S. Vuarulfi. S. Vuichardi. S. Arlulfi. S. Eyrici. S. Girmundi. S. Bernardi. S. Rotberti. S. Rocleni. S. Girberti. Data mense novembrio, anno XII Hlotharii regis. Rothardus, ad vicem cancellarii, scripsit.